9 pekerja lombong terperangkap
OPERASI… Anggota penyelamat bekerja di kawasan kemalangan di lombong arang batu berikutan keruntuhanyang menyebabkan sembilan pelombong terperangkap di kawasan Agujita, Perbandaran Sabinas, Negeri Coahuila,Mexico. •Foto AFP MEXICO CITY: Pasukan penyelamat bertungkus-lumus untuk menyelamatkan sembilan pekerja yang dipercayai terperangkap dalam lombong arang batu di utara Mexico, manakala tiga lagi ditemui dalam keadaan hidup, kata pihak berkuasa pada Rabu lalu. Anggota tentera dan anjing penyelamat dikerahkan ke tempat kejadian di Negeri Coahuila, kata Presiden Andres Manuel Lopez Obrador. “Sebuah lombong arang batu runtuh di Perbandaran Sabinas, Coahuila yang menyebabkan terowong banjir dan memerangkap pekerja. “Kami berharap dapat menemui mereka dengan selamat,” ujar Lopez Obrador dalam ciapan di Twitter. Lopez Obrador berkata, sembilan pelombong hilang, tetapi Kementerian Keselamatan berkata kemudian bahawa, tiga telah diselamatkan dan dibawa ke hospital, manakala sembilan lagi masih dipercayai berada di dalam. “Kerja tidak akan berhenti sehingga mereka ditemui. “Kerajaan Mexico menjamin semua sumber yang diperlukan untuk menjalankan operasi mencari dan menyelamat,” kata kementerian itu dalam satu kenyataan. Saudara-mara yang cemas berkumpul di tapak menunggu berita dengan beberapa menangis dan menghiburkan antara satu sama lain. Seorang wanita di tempat kejadian berkata, sambil menangis, dua anaknya bekerja di lombong itu, walaupun salah seorang daripada mereka berjaya melarikan diri selepas kemalangan itu. Kerajaan Negeri Coahuila berkata bahawa, pelombong menjalankan kerja penggalian apabila mereka melanggar kawasan bersebelahan yang dipenuhi air, menyebabkan dinding lombong runtuh dan dibanjiri air. “Lombong itu mula beroperasi pada Januari tahun ini dan sehingga kini tiada laporan mengenai sebarang jenis anomali,” katanya dalam satu kenyataan. Coahuila, wilayah pengeluar arang batu utama negara mengalami beberapa siri kemalangan perlombongan yang membawa maut selama bertahun-tahun. Insiden yang paling teruk ialah letupan yang meragut 65 nyawa di Lombong Pasta de Conchos pada 2006. Tahun lalu tujuh pelombong maut selepas mereka terperangkap dalam satu lagi kemalangan di Coahuila. -AFP 
See author's posts
